सभ्यता र संस्कृति समाजको प्राण हो । यसको निर्माणमा हजारौं वर्षको लगानी हुन्छ । हतियार युद्धले हुने परिवर्तन क्षणिक हुन्छन् । कुनै पनि समाजको सभ्यता र संस्कृति ध्वस्त गर्न सकियो भने त्यसको असर अपुरणीय हुन्छ । पश्चिमी साम्राज्यवाद सभ्यता र संस्कृतिलाई प्रमुख निशाना बनाउँदै बढिरहेको छ । एसिया महादेश सभ्यताको केन्द्र हो । विश्वका करिब ८० प्रतिशत जनसंख्या समेट्ने वैदिक, बौद्ध र इस्लाम सभ्यताको थलो एसिया हो । अफगानिस्तानलाई पूर्वी एसियाबाट सीमांकन हुनेगरी मध्यपूर्व र खाडी क्षेत्रको इस्लाम सभ्यता अलग्याउने साम्राज्यवादी अभियान सफल भइसकेको छ ।
